***Списък на съществуващите туристически маршрути в района на резерват „Тисовица“ и пътеки за посетители в границите на резервата***

**Туристически маршрути в района на резерват „Тисовица“:**

Нископланинският хълмист релеф и мрежата от поддържани туристически пътеки са добра основа за осъществяване на пешеходен туризъм в района на резервата, извън неговите граници. Негорещото лято, топлата и продължителна есен, сравнително малкото облачни дни, липсата на съществени температурни аномалии благоприятстват развитието на туризма и през четирите сезона на годината. Някои от най-известните маршрути от района са:

1. **Маршрут от с. Българи до с. Кости:**


* с. Българи – заслон „Влахов дол“ – продължителността е 2 часа.
* заслон „Влахов дол“ – Кулата - продължителността е 1 час.
* Кулата – параклис св. „Илия“ - продължителността е 3 часа.
* параклис св. „Илия“ – с. Кости - продължителността е 1 час.

1. **Маршрут през с. Българи – покрай резерват „Силкосия“ – защитена местност „Пирен“ – река Велека – с. Кости** – Продължителността е около 7 часа. Маршрутът тръгва от с. Българи в източна посока и излиза на асфалтовия път за с. Кости. Продължава надясно към с. Кости и след около 1 km се отклонява вляво. Върви по билото, по горски път, който е северната граница на резерват „Силкосия“. Достига до м. Дядо Вълчо. Част от тази местност е обявена за защитена местност „Пирен“. Местността впечатлява с покритието си от пирен и с разкриващите се пред нея панорами към горските хълмове на Странджа планина. Пътят продължава на югоизток и се спуска плавно към р. Велека. Достига до брега на реката, отклонява се на запад и по чакълиран път завършва в с. Кости. Преходът по този туристически маршрут е лек и минава по билни горски пътища, покрай р. Велека и през красиви обгледни места (**Фигура 1**).



***Фигура******1*** *Туристически маршрут през с. Българи, покрай резерват „Силкосия“*


1. **Маршрут през с. Българи – параклис „Св. Троица“ – м. Скокът – ПЗ „Попови скали“ – Трионска река – с. Велика** - Този туристически маршрут тръгва от с. Българи на север (**Фигура 2**). Излиза на главния път Царево – Малко Търново. Завива по него, в посока Малко Търново и след около 500 m се отклонява надясно по стар горски път, свързващ с. Българи със с. Велика. Достига един от най-големите параклиси в Странджа – „Св. Троица“. Оттам започва спускане надолу до Трионски дол. Продължава през вековни буково-дъбови гори, на места със зеленика. Вляво остава Мързеловското кале и източната граница на резерват „Тисовица“. След около 3 km се достига до местността „Скокът“ – красива местност със интересни вулканични скали и стара букова гора. Тук има и кът за отдих. След около 2 km се достига до природна забележителност „Попови скали“. Движи се по реката. Достига се до асфалтов път, по който може да се достигне до с. Велика – след 2 km. От с. Велика до Лозенец и морския бряг има около 4 km.



***Фигура******2*** *Туристически маршрут с. Българи – с. Велика*


**Маршрути около с. Кости:**

1. **с. Кости – заслон „Крайнеро“** - продължителността е 30 минути. Тръгва се от центъра на с. Кости в югоизточна посока. По въжен мост се пресича р. Велека и се достига до м. Крайнеро.
2. **Заслон „Крайнеро“ – параклис „Св. Богородица“** продължителността е 2 часа. Изкачва се стръмно било и следва спускане към Богородишки дол. Преминава се през дървен мост и се достига до параклиса.
3. **Параклис „Св. Богородица“ – вир Казанчето** - продължителността е 1 час. Има изградена дървена площадка за отдих.
4. **Вир Казанчето – вековният бук** - продължителността е 1 час.
5. **Вековният бук – с. Кости** - продължителността е 4 часа.
6. **Туристически маршрут от с. Синеморец до с. Бродилово** – Този туристически маршрут започва от устието на р. Велека и завършва в с. Бродилово (**Фигура 3**), разположено в подножието на връх Папия. Маршрутът се движи по течението на реката. От с. Синеморец могат да се наемат гребни и моторни лодки. Особено вълнуващо е преминаването на маршрута с кану или каяк. След около 2.5 km по течението на реката, маршрутът се преполовява и се достига до местност „Царско кладенче“, където може да се направи продължителна почивка на изградения заслон с огнище и място за лагеруване. След почивката се продължава на запад, срещу течението на реката, преминава се през няколко стеснения и бродове и се достига до местността „Долната воденица“, където са руините на голяма воденица. Оттук до с. Бродилово долината се разширява, реката става по-плитка и при засушаване може да се продължи до с. Бродилово.



***Фигура******3*** *Туристически маршрут с. Синеморец – с. Бродилово*

1. **Туристически маршрут от с. Кондолово до с. Кости –** По този туристически маршрут (**Фигура 4**) могат да се видят две странджански забележителности – параклис „Св. Петка“ и природна забележителност „Св. Илия“. Тръгва се от с. Кондолово и се продължава по асфалтовия път за град Царево. След около 500 m се прави отклонение в югоизточна посока (вдясно) по горски път сред обширни поляни и единични вековни дървета. Минава се покрай параклис „Св. Петка“ и се прави стръмно спускане през вековни гори към Трашки дол. Продължава се по течението му и след около километър се завива на изток (вляво). Следва изкачване и се заобикаля връх Шилото. След спускане към река Велека се следва нейното течение. Минава се покрай природна забележителност „Св. Илия“ и се стига до с. Кости.



***Фигура******4*** *Туристически маршрут с. Кондолово – с. Кости*

1. **Туристически маршрут „В търсене на златното руно“ –** продължителността е около 2 часа, по кръгов маршрут. Маршрутът започва от северния край на с. Кондолово в посока североизток, като следва десния бряг на Мързеливски дол. След каменлив открит терен пътеката навлиза във вековна дъбово-букова гора. Спускането продължава по древен коларски път, който в миналото е свързвал Кондолово с Приморско и Китен. След около 20 минути вдясно има малко кладенче с бистра планинска вода. Маршрутът продължава надолу и пресича Мързеливски дол. Завива наляво, успоредно на дола, по левия му бряг. Следва поредица от кратки спускания и изкачвания. Маршрутът напуска дола наляво по издълбани в стръмния склон стъпала и се изкачва до изворче с вода, след което при буковите дървета може да се направи кратка почивка. Продължава се и се достига до асфалтовия път Кондолово – Царево, по който след около 200 m се завива надясно и по стар коларски път се връща в изходната точка – с. Кондолово.
2. **Геоложки маршрут Бутамята – ЗМ „Силистар“** – Продължителността на маршрута е около 3 часа. Подходящ е и за орнитологични наблюдения. Община Царево е твърде интересна от геоложка гледна точка. Най-новите, създадени от Дирекцията на ПП „Странджа” геоложки крайбережни маршрути предлагат възможност да се научи повече, както за геоложката история на района, така също и за петрографията. Маршрутът започва в южния край на плажа Бутамята, южно от с. Синеморец, и завършва в северния край на залива Силистар. Може да бъде преминат и в обратна посока. Следва крайбрежната ивица - стръмен скален откос, в който могат да се наблюдават непрекъснати разкрития от вулкански и вулкано-седиментни скали и образувания. Те са описани в 12 информационни табели, разположени на характерни места по брега.
3. **Туристически маршрут „В подножието на голямата Папия“ – гр. Ахтопол – параклис „Св. Константин и Елена“ – с. Бродилово** – Продължителността е около 2 часа и половина. Маршрутът минава по стария път, свързващ Ахтопол с Бродилово. Тръгва от града в югозападна посока. В първата си половина плавно се изкачва към билото през обширни поляни и дъбови гори. Минава покрай параклиса „Св. Константин и Елена“, с изграден кът за отдих. Във втората си половина пресича билото и косо се спуска към с. Бродилово.
4. **Туристически маршрут „Пътуване към родината“ – с. Кости – м. Баба Дена – м. Голямата аязма.** Продължителността е около 3 часа. Маршрутът тръгва от центъра на с. Кости в западна посока, следва пътя по десния бряг на р. Велека, срещу течението й. Минава сред крайречния път и поема вляво срещу течението на Влахов дол – един от притоците на р. Велека. След около половин час се достига до свещеното място за нестинарите – Голямата аязма.
5. **Веломаршрут – с. Синеморец – Царското кладенче – с. Бродилово – м. Дренчето – м. Церът – с. Синеморец –** Кръгов веломаршрут, който е подходящ за начинаещи и напреднали велосипедисти. Маршрутът започва от моста на р. Велека до с. Синеморец. Маркиран е.

**Пътеки за посетители на територията на резерват „Тисовица“**

На територията на резерват „Тисовица“ са маркирани две пътеки за посетители. Те са регламентирани със Заповед РД–1033/29.09.2004 г. на Министъра на околната среда и водите.

|  |  |  |
| --- | --- | --- |
| № | Пътека за посетители | Документ, с който е регламентирана |
|  | Пътека, преминаваща през отдели с номера 229 и 228 по Лесоустройствен проект на Държавна дивечовъдна станция – Граматиково, от 1994г. | Заповед РД–1033/29.09.2004 г. на Министъра на околната среда и водите. |
|  | Пътека, преминаваща през отдели с номера 224 и 225 по Лесоустройствен проект на Държавна дивечовъдна станция – Граматиково, от 1994г. | Заповед РД–1033/29.09.2004 г. на Министъра на околната среда и водите. |