***Списък със значимите археологически обекти, архитектурни паметници и исторически места в прилежащите на резерват „Тисовица“ територии***

1. Античната „Ахтополска стена“, обявена за паметник на културата;
2. Гръцко училище в гр. Ахтопол, обявено за паметник на културата;
3. Параклис “Свети Константин” в с. Българи, подновен през 1996 г., с аязма на около 1 km в югозападна посока;
4. “Св. Елена” – подновена столнина в края на с. Българи, разположена на малък хълм, в западна посока;
5. “Св. Троица” и “Св. Богородица” – един параклис, посветен на двамата патрони на около 2-3 km северно от с. Българи. Аязмата на манастира с малка столнина се намира в дерето под параклиса;
6. Параклис “Св. Илия” – намира се на 1,5 km от с. Българи в източна посока;
7. Коначето – храм на нестинарите. Намира се в центъра на с. Българи в близост до селската чешма. Идеята за коначето е, че това е дом на Св. Константин и в него той отсяда на празника си. В коначето обикновено става “прихващенето” на нестинарите преди играта им в огъня, “обличането” на нестинарските икони и тръгва нестинарското шествие към одърчето на “Св. Костадин”;
8. Параклис “Св. Костадин” – намира се на 1 km от селото в западна посока;
9. Параклис „Св. Богородица“ – на около 3 km северно от селото. Това е един от най-големите параклиси в Странджа с две аязми;
10. Частна етнографска сбирка – разположена е в стара странджанска къща, собственост на Мара Шонкова. Запознава с жилищната уредба от края на XIX и началото на XX век с бита на големите селски семейства, традиционното облекло, автентични ръчно изработени тъкани и много от примитивните сечива, използвани тогава;
11. Църква в крепостта „Ургури“, с. Българи;
12. Херосът на Провлака (Конникът от Босфора) представлява трапецовидна мраморна оброчна плочка с изображение на тракийски конник. Открита е в Ахтопол. Върху нея е изобразен надпис, който показва, че тракийският Бог-конник е бил покровител на корабоплаването в Черно море;
13. Голямата аязма във Влахов дол –мястото е едно от най-почитаните в Странджа и е свещено пространство за нестинарската обредност;
14. Крепост Кастрич – намира се на нос Кастрич, близо до с. Резово. Крепостта е съществувала от късната античност до османското нашествие;
15. Крепост Мързовско кале – представлява малка крепост с площ около 1 dka и стена от ломен камък без спойка. Непосредствено до нея се намира тракийско селище;
16. Крепостта Агатопол – стената на Агатопол е ограждала площ от близо 6 dka в североизточната част на днешен Ахтопол и е съществувала в периода VI-XV век;
17. Крепост Ургури – разположена е на висок хълм със стръмни скатове, спускащи се към река Караагач. Там е бил настанен военен гарнизон (прабългарски);
18. Постоянна експозиция на кораба Горянин – Корабът Горянин е най-големият кораб с дървен корпус, построен в България и дело на корабостроителницата на СРГКС в гр. Царево.